recursal/SuperWikiNEXT-32B huggingface dataset:
Die *Rainbow Warrior* (1981)
Die *Rainbow Warrior Memorial*
Die **Rainbow Warrior** was die Nederlandse vlagskip van die omgewingsorganisasie Greenpeace, totdat dit deur Frankryk in Nieu-Seeland gesink is.

Die skip lê op 10 Julie 1985 in die hawe van Auckland om te protesteer teen die kerntoetse wat die Franse regering op Mururoa, 'n ringeiland in Frans-Polinesië, gehou het. Twee lede van die *Direction générale de la sécurité extérieure* (DGSE), die Franse buitelandse intelligensiediens, Dominique Prieur en Alain Mafart, stel twee myne teen die romp van die skip. Die ontploffing veroorsaak 'n gat in die romp, waarna die *Rainbow Warrior* vinnig sink. Op één na kon diegene aanboord veilig aan land kom. Die fotograaf Fernando Pereira, 'n Nederlander van Portugese afkoms, sterf in die voorval.

Beide geheime agente word gearresteer en tot lang gevangenisstraf veroordeel. Hulle kon na 'n kort tyd Nieu-Seeland verlaat om hulle tronkstraf in Frankryk te voltooi. In Frankryk word hul gou in huisares geplaas en dien net 'n gedeelte van die vonnis uit.

In Julie 2005 word bekend gemaak dat die voormalige Franse president François Mitterrand destyds self toestemming gegee het vir die aanval, hoewel hy dit in die openbaar sterk veroordeel het.

|  |  |
| --- | --- |
| Normdata Edit this at Wikidata | 
* BIBSYS: 90373731
* GND: 4139989-4
* LCCN: n86082929
* NLI: 002123366
* VIAF: 146514330
* WorldCat Identities (via VIAF): 146514330

 |
Antoni Wit

**Antoni Wit** (\* 7 Februarie 1944, Krakow – ) is 'n Poolse dirigent. Hy is een van die mees vooraanstaande Poolse dirigente, en het saam met Henryk Czyz by die Akademie van Musiek te Krakow gestudeer. Hy het daarna sy musikale studies voortgesit by Nadia Boulanger in Parys. Hy het ook 'n regsgraad behaal by die Jagielloniese Universiteit in Krakow. 

Onmiddellik nadat hy sy studies voltooi het is hy aangestel as assistent by die Warskou Filharmoniese Orkes deur Witold Rowicki. Nadat hy die tweede prys gewen het tydens die Internasionale Herbert von Karajan Dirigeerkompetisie in Berlyn in 1971 het hy assistent-dirigent geword tot die beskermheer van die kompetisie. Later was hy aangestel as dirigent van die Poznań Filharmoniese Orkes, en het hy met die Warskou Teater saamgewerk. Vanaf 1974 tot 1977 was hy artistieke direkteur van die Pomeranse Filharmoniese Orkes; voor sy aanstelling as direkteur van die Poolse Radio- en Televisie-orkes en -koor vanaf 1977 tot 1983. 

Van 1983 tot 2000 was hy die besturende en artistieke direkteur van die Poolse Nasionale Radiosimfonieorkes in Katowice, en van 1987 tot 1992 die hoofdirigent en toe die Eerste gasdirigent van die Orquesta Filarmónica de Gran Canaria. In 2002 het hy die besturende en artistieke direkteur van die Warskou Filharmoniese Orkes en Koor geword. Hy is sedert die 2010/11-seisoen die Eerste gasdirigent van die Orquesta Sinfónica de Navarra in Pamplona. 

Sy internasionale loopbaan het samewerkingsgeleenthede met talle groot orkeste regoor Europa, die Amerikas en die Verre-Ooste ingesluit. Hy het reeds oor die 200 plate-opnames gemaak, insluitende 'n bekroonde vrystelling vir Naxos van die klavierconcertos van Prokofiëf wat die *Diapason d’Or* en *Grand Prix du Disque de la Nouvelle Académie du Disque* gewen het. In Januarie 2002 het sy opname van die Turangalîla Simfonie deur Olivier Messiaen die Cannes Klassieke Toekenning tydens die MIDEM Classic 2002 gewen. 

In 2004 het hy die "Classical Internet Award" gewen. Hy het vir Naxos 'n CD-reeks van Szymanowski se simfoniese; en grootskaalse vokaal-instrumentale werke opgeneem, wat elk onder die *discs of the month* plate gelys is deur Gramophone en die BBC Music Magazine. Hy het ook die Record Academy Award 2005 van die Japannese musiektydskrif *Record Geijutsu* gewen vir Penderecki se Poolse Mis (opgeneem op Naxos), asook vier Fryderyk Toekennings van die Poolse Fonografiese Akademie. Hy het ses Grammy nominasies vir Penderecki se Sint Luke Passie in 2004, 'n Poolse Mis in 2005, Sewe Hekke van Jerusalem in 2007, Utrenja in 2009, en Karol Szymanowski se Stabat Mater in 2008 en Simfonieë Nos. 1 en 4 in 2009 ontvang. 

In 2010 het Wit die jaarlikse toekenning van die Karol Szymanowski-stigting ontvang vir sy bevordering van die musiek van Szymanowski deur sy Naxos-opnames. Wit is 'n professor by die Fryderyk Chopin Universiteit van Musiek in Warskou.
Die **G5-kanon** is 'n Suid-Afrikaanse gesleepte kanon van 155 mm kaliber wat in Suid-Afrika ontwerp en ontwikkel is deur Denel Land Systems. Die G5 se ontwerp is gebaseer op die Kanadese GC-45 155 mm kanon wat hoogs gewysig is om by Suider-Afrikaanse omstandighede aan te pas.

Produksiegeskiedenis
--------------------

Tydens die Angolese Bosoorlog, het die Suid-Afrikaanse Weermag hulself benadeeld bevind wanneer hulle 'n vyand aangeval het wat toegerus was met langreikafstand Sowjet-vuurpylartillerie, bv. die Stalin-orrel. Laasgenoemde het Suid-Afrika se ouer 5.5-duim kanonne met 'n aansienlike marge in reikafstand en akkuraatheid oortref. Dit het gelei tot die uitreiking van 'n behoefteverslag vir 'n nuwe artilleriestelsel sowel as ammunisiestelsels, 'n kanontrekker, vuurbeheertoerusting en -rekenaarstelsels.

Suid-Afrika was sedert 1963 weens sy apartheidbeleid onder 'n wapenverbod deur die Verenigde Nasies geplaas. Dit het tot die skepping van die plaaslike Krygkor militêre produksiebedryf gelei, wat die wapenverbod omseil het deur self wapenstelsels vir Suid-Afrika se behoeftes te ontwikkel en te produseer. Krygkor het gereageer op die weermag se behoefte en ontwikkeling in 1976 begin deur 'n aantal bestaande ontwerpe te evalueer en voorbeelde te verkry in oortreding van die wapenverbod. As 'n tussentydse wapenstelsel en as oorbrugging gedurende die plaaslike produksieproses, is 'n aantal Soltam 155 mm M-71 kanonne van Israel verkry en in diens gestel as die G4-houwitser.

Verdere variasies
-----------------

Met die gebruik van normale verlengde reikafstandammunisie (ERBF) is die reikafstand 30 km, wat verleng kan word tot sowat 39,6 km met behulp van basissnitdoppe, of 50 km deur die gebruik van vuurpylgesteunde ​​V-LAP rondtes. In 2002 het Denel die G5-2000 weergawe begin vervaardig, met 'n veel groter reikafstand en akkuraatheid as die vorige 45-kaliber weergawe.

Die G5 kanon is op 'n "OMC" 6x6-onderstel geplaas om die tenvolle selfaangedrewe G6-kanon te produseer, en het groot verkope behaal in die Verenigde Arabiese Emirate en Oman. In reaksie op 'n versoek van Indië is dit is ook op die rug van 'n Tatra 8x8-wielvragmotor getoets, 'n kombinasie wat bekend staan ​​as die T5-2000.
Linkerknie van 'n mens, van agter gesien.
MRI-skandering van die knie. In rooi is die voorste kruisband, in groen die agterste kruisband aangegee.
Die **knie** is 'n gewrig in die vorm van 'n skarnierverbinding in die menslike been wat die skeenbeen en kuitbeen (die bene van die onderbeen) met die dybeen (die been van die bobeen) verbind. Hierdie verbinding word aan die voorkant deur die knieskyf (patella) beskerm.

Vanuit hierdie gewrig word die been deur aanspanning (ekstensie) van die bobeenspiere, die verhoofdige dybeenspier oftewel *Musculus quadriceps femoris* (quadriceps) gestrek, en deur aanspanning (fleksie) van die spiere aan die agtersy van die bobeen oftewel *hamstrings* of *Musculus biceps femoris* (biceps femoris — *femur*, Latyns vir dybeen) gebuig.

Ook word gereeld met die knie die gebied van die been bedoel wat hierdie verbinding insluit en steun, dus ook die omliggende weefsel. Die bewegings van die knie verloop soepel deur middel van kraakbeen. Die dun, elastiese weefsel, kraakbeen, beskerm die beenmateriaal en sorg dat die gewrigsvlakke gemaklik oor mekaar kan gly. Daar kan twee soorte gewrigskraakbeen in die knie onderskei word, naamlik fibreuse kraakbeen (meniskus) en hialiene kraakbeen.

Die voor-terugwaartse stabiliteit in die kniegewrig word veral deur kruislingse bande (die kruisligamente) bereik wat die bo- en onderbeen verbind. Die sywaartse stabiliteit word deur die kollaterale bande gewaarborg. 'n Soepel skarnier van bobeen ten opsigte van die onderbeen word bereik deurdat die knie in 'n kapsel omvat is, asook deur die aanwesigheid van kraakbeenskywe tussen die skarnierende beendele (die meniski).

Die kraakbeen slyt met die jare, maar ook deur belasting. Kraakbeen besit slegs 'n geringe vermoë om homself te herstel, aangesien daar geen bloedvate in hierdie weefsel is wat vir stofwisseling sorg nie. Ná beskadiging, sal 'n groot deel van die herstelweefsel as fibreuse kraakbeen ontstaan. Fibreuse kraakbeen is van minder gehalte as die hialiene kraakbeen. Hierdeur sal na verloop van tyd opnuut skeurtjies en barste in die kraakbeen ontstaan.

By gewerwelde diere word met die knie 'n analoë verbinding of deel van die been bedoel.
**Faliraki** (Grieks: **Φαληράκι**) is 'n belangrike kusoord op die Griekse eiland Rhodos, in die Dodekanese. Dit is geleë aan Falirakibaai, op die noordoostelike kuslyn, ongeveer 14 km suid van Rhodosstad en 10 km suidoos van die lughawe, wat sowat 20-30 minute afgeleë is. Dit maak deel uit die van Kallithea-munisipaliteit.

Toerisme
--------

Faliraki is een van die toeristesentrums van die eiland. Die historiese geboue van die voormalige Griekse visdorpie het grootliks gewyk voor toerismeontwikkelings. Nogtans word aanliggend aan Faliraki enkele klein, ouer en plaaslikbestuurde verblyfplekke gevind wat nog aan die Faliraki van weleer herinner. Aan die noordekant van Falirakibaai word 'n klipperige landhoof gevind, waaragter die bekende warmwaterbron van Kalithea gevind word. Na die suide is Ladiko en die Anthony Quinn-baai.

Die huidige Faliraki word veral gekenmerk deur die uitgestrekte, effens aflopende sand- en kieselstrand wat aan die noordekant by die voormalige stadskern aansluit. Aan die 5 km-lange strandfront word 12 FEE blouvlagstrande aangetref. Sedert die einde van die 1980's is talryke hotelle op die strandfront gebou. Die moderne multiverdiepinghotelle het ook heelwat spysenierings-, disko- en kleiner bedrywe meegebring. Die area is geskik vir watersportaktiwiteite sodat die hotelle 'n verskeidenheid jetski-, roei-, pagaai-, seil- en branderplankaktiwiteite aanbied. Daarbenewens word die waterpark van die Esperiahotelgroep skuins oorkant die Esperos Palace-hotel aangetref, wat onder die grootste waterparke van Europa tel.

As reisbestemming en vertrekpunt vir verdere aktiwiteite is Faliraki goed geleë. So is daar byvoorbeeld vaarbootverkeer na die Akropolis van Lindos. Busroetes deurkruis Faliraki en verbind die oord in minder as 20 minute met Rhodosstad, die hoofstad van die eiland.

Die dorp beskik ook oor 'n nuwerwetse kegelbaan, 'n geskiedenispark en 'n pretpark vir families en jonger kinders. Die dorpsmidde, veral in Julie en Augustus, is bekend vir kroeë en klubs. Benewens tradisionele Griekse cuisine is daar ook restaurante wat Sjinese, Meksikaanse, Italiaanse en Britse geregte verskaf. Aan die strandfront word onder meer kafeterias en toeristewinkels gevind. Die St Apostolos vissershawe is soggens bedrywig wanneer die visserbote hul vangs aflaai, die vaarbote direk na Symi, Lindos, Rhodesstad en strande vertek en die plaaslikes saamtrek vir 'n oggendkoffie.
**Andrew Smith** (Hawick, Skotland, 3 Desember 1797 – Londen, 11 Augustus 1872) was 'n Skotse chirurg, ontdekkingsreisiger, volkekundige en dierkundige. Smith word as die vader van dierkunde in Suid-Afrika beskou.

Smith is in Hawick, Roxburghshire gebore. Hy kwalifiseer in 1819 as dokter aan die Universiteit van Edinburgh. In 1816 sluit hy by die geneeskundige diens van die Britse leër aan.

Suid-Afrika
-----------

'n Rooiwangnaguil. Illustrasie deur Andrew Smith by sy beskrywing van die voël.
Illustrasie van 'n Afrika-rotsluislang, wat hy in 1840 geskets het.
Tussen 1820 en 1837 woon en werk hy as 'n militêre dokter in Suid-Afrika. In die tydperk beskryf hy 'n groot aantal diere wat nuut vir die wetenskap was. Om dié rede word hy die vader van die Suid-Afrikaanse dierkunde genoem. Die *IOC World Bird List* bevat onder andere 87 voëlspesies wat hy beskryf het, waaronder die boskorhaan (*Lophotis ruficrista*), kaalwangvalk (*Polyboroides typus*), kwêvoël (*Corythaixoides concolor*) en rooiwangnaguil (*Caprimulgus rufigena*).

Smith het Charles Darwin tydens sy reis met die HMS Beagle na Suid-Afrika ontmoet. Hy was ook een van vele navorsers wat tussen 1839 en 1871 met Darwin gekorrespondeer het.

Groot-Brittanje
---------------

Van 1837 tot 1872 woon Smith in Groot-Brittanje, waar hy in 1841 'n belangrike pos in die weermag (as Hoof Mediese Beampte) in Fort Pitt te Chatham beklee. Hy is in 1844 daar met sy huishoudster, Ellen Henderson, getroud.

Smith was tydens die Krimoorlog (1853–1856) vir mediese dienste verantwoordelik en is erg deur Florence Nightingale gekritiseer. Ná die Krimoorlog is hy deur 'n ondersoekkommissie van alle skuld onthef. In 1858 verlaat hy die militêre diens om eie gesondheidsredes en ontvang verskeie toekennings. Hy het onder andere die gesogte Orde van die Bad (*The most Honourable Order of the Bath*) ontvang, en het sodoende die titel *sir* verwerf.

Op aanbeveling van Darwin is hy in 1857 as 'n lid van die Royal Society aanvaar.
**Washington's Birthday** is 'n openbare vakansiedag wat in die Verenigde State van Amerika op die derde Maandag in Februarie gevier word. Dit staan ook algemeen bekend as *Presidents Day* (alternatiewe spelwyses is *Presidents' Day* of *President's Day*). *Washington's Day* of *Presidents Day* is daarnaas ook die amptelike naam van 'n openbare vakansiedag in 'n groot aantal deelstate wat met die federale vakansiedag saamval.

Geskiedenis
-----------

Vlag en vlagdoek tydens 'n patriotiese viering
Onder die naam *Washington's Birthday* is die federale openbare vakansiedag in 1880 deur die Amerikaanse Kongres ingevoer en aanvanklik in regeringskantore in die District of Columbia gevier. Vyf jaar later is dit landswyd in alle federale kantore waargeneem.

Die vakansiedag was die eerste op federale vlak waarmee 'n Amerikaanse burger vereer is en is op president George Washington se verjaardag (22 Februarie) gevier. Op 1 Januarie 1971 is die federale vakansiedag volgens die *Uniform Monday Holiday Act* na die derde Maandag in Februarie verskuif. Sodoende val dit op 'n datum tussen 15 en 21 Februarie, en sy naam het misleidend geword aangesien dit nooit meer op Washington se werklike verjaardag 22 Februarie sal val nie.

'n Wetsontwerp vir die *Uniform Holidays Bill* van 1968 het voorsiening vir 'n naamwysiging gemaak - die vakansiedag sou voortaan as *Presidents' Day* bekend gestaan het om die verjaardae van sowel George Washington asook Abraham Lincoln te vier. Die voorstel is egter op komiteevlak verwerp. Die wet, wat uiteindelik goedkeur en op 28 Junie 1968 in werking gestel is, het die naam *Washington's Birthday* behou.

|  |  |
| --- | --- |
| Normdata Edit this at Wikidata | 
* LCCN: sh85145392

 |
**Andrew Mlangeni** (6 Mei 1925 – 21 Julie 2020) was een van die agt mans wat in die Rivonia-verhoor aan sabotasie skuldig bevind en lewenslank tronk toe gestuur is. Hy is saam met Nelson Mandela op Robbeneiland aangehou, maar is vrygelaat nadat die destydse regering en die ANC met samesprekings begin het.

Biografie
---------

Andrew Mokete Mlangeni is op 6 Mei 1925 in Bethlehem gebore. Hy was die negende kind in 'n familie van veertien. Sy vader is in 1936 oorlede, kort nadat sy moeder aan 'n tweeling geboorte geskenk het. Mlangeni begin sy skoolloopbaan op 10, maar op 12 begin hy by 'n gholfbaan in Johannesburg werk om sy familie te ondersteun. In 1942 help sy ouer broer hom met skoolgeld en hy behaal sy Junior Sertifikaat in 1946.

Na 1946 werk hy in verskeie industrieë en fabrieke. Hy sluit in 1951 by die ANC-jeugliga en in 1954 by die ANC aan. Tydens die sogenaamde "Congress of the People" in 1955 in Kliptown was hy 'n takverteenwoordiger. Vanaf 1958 tot 1960 is hy 'n ANC-kampvegter en in 1961 was hy een van die eerstes om vir militêre opleiding in die buiteland gestuur te word. Met sy terugkeer in 1963 is hy in hegtenis geneem vir die werwing en opleiding van 'n gewapende mag. Hy is skuldig bevind en tot lewenslange tronkstraf gevonnis.

Dood
----

Mlangeni sterf op 21 Julie 2020 in 1 Militêre Hospitaal in Pretoria nadat hy van maagongesteldheid gekla het. Hy was 95 jaar oud en die laaste oorlewende gevangene van die Rivonia-verhoor. President Cyril Ramaphosa het sy meegevoel namens die regering uitgespreek: "The passing of Andrew Mokete Mlangeni signifies the end of a generational history and places our future squarely in our hands".  
 Hy is tydens 'n staatsbegrafnis op 29 Julie 2020 te ruste gelê in die Roodepoortse begraafplaas langs sy oorlede vrou June.
| **Falaise**
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Frankryk |
|  **Région (gewes)** |  Basse-Normandie |
|  **Département** | Calvados |
|  **Koördinate** | 48°53′N 11°31′O﻿ / ﻿48.883°N 11.517°O﻿ / 48.883; 11.517 |
|  **Stigting** | 9de eeu |
|  **Oppervlakte:** |   |
|  - Totaal | 11,84 vk km |
|  **Hoogte bo seevlak** | 145 m (89-188 m) |
|
|
|  **Bevolking:** |   |
|  - Totaal (2008) | 8 387 |
|  - Bevolkingsdigtheid | 708/vk km |
|  **Tydsone** | UTC +1 |
|  - Somertyd | UTC +2 |
|  **Burgemeester** | Éric Macé |
|  **Amptelike webwerf** | *Falaise* |
|

**Falaise** is 'n Franse stad in die département Calvados van die administratiewe gewes Basse-Normandie, sowat 30 kilometer noord van Caen aan die Anterivier geleë wat hier diep in die gesteente ingesny het. Sy strategiese ligging is reeds deur die Franke raakgesien. Die stadsnaam is van Germaanse oorsprong en afgelei van die term *falisa* ("rots", vergelyk Duits *Felsen*).

Die plaaslike kasteel Château de Falaise is deur die Normandiese hertog Richard II, die grootvader van Willem die Veroweraar, vanaf omstreeks 1000 op een van Falaise se groot rotse opgerig. Die kasteel het grotendeels tot vandag toe bewaar gebly.

Willem die Veroweraar is die bekendste boorling van Falaise. Hy is in 1027 in die kasteel gebore en was steeds trou aan sy geboortestad waaraan hy 'n reeks voorregte, waaronder die markreg, toegeken het. Die handelskou in die voorstad Gulibray word sedert die 13de eeu gehou. In Willem se tyd het die plaaslike perdeveiling talle besoekers na Falaise gelok.

Die stad is in sy geskiedenis verskeie kere deur oorlogshandelinge geraak. Tydens die Honderdjarige Oorlog tussen Engeland en Frankryk is Falaise byna vyftig jaar lank beleër. In 1590 het die Franse koning Hendrik VI hier 'n oorwinning oor die Protestante behaal. In die Tweede Wêreldoorlog het die Duitse troepe, ná die geallieerde landing in Normandië in Junie 1944, van die Kanaalkus begin terugtrek. Falaise was regstreeks aan die frontlinie geleë en hulle het groot verliese gely.
Die **Wêreld-bofbal-sagtebalkonfederasie** (**WBSC**; Frans: *Confédération internationale de baseball et softball*) is die internasionale beheerliggaam vir die sportsoorte bofbal en sagtebal. Dit was in 2013 gestig deur die versmelting van die Internasionale Bofbalfederasie (IBAF) en die Internasionale Sagtebalfederasie (ISF), die voormalige beheerliggame vir respektiewelik bofbal en sagtebal. Onder die WBSC se organisatoriese struktuur, dien **IBAF** en **ISF** nou as onderskeidelik die Bofbalafdeling en die Sagtebalafdeling van die Wêreld-bofbal-sagtebalkonfederasie. Elke afdeling word beheer deur 'n uitvoerende komitee, terwyl die WBSC beheer word deur 'n uitvoerende raad. Met die liggaam se hoofkwartier in Lausanne, Switserland, was die WBSC erkenning gegun as die enigste bevoegde globale gesagsliggaam vir beide die sporte van bofbal en sagtebal deur die Internasionale Olimpiese Komitee tydens die 125ste sessie van die IOK op 8 September 2013. Die WBSC het 208 Nasionale Federasielede in 141 lande in gebiede regoor Asië, Afrika, die Amerikas, Europa en Oseanië. Professionele bofbalorganisasies sowel as jeugorganisasies is ook deel daarvan en vorm 'n arm van die WBSC as medelede.

Kenteken van die Wêreld-bofbal-sagtebalkonfederasie
As die erkende beheerliggaam in bofbal en sagtebal, word die WBSC gelas met die toesighoudende rol oor alle internasionale kompetisies en hou dit die eksklusiewe regte van alle kompetisies, toernooie en wêreldkampioenskappe waarin nasionale spanne speel. Hierdie regte sluit ook die Olimpiese Spele in, met bofbal en sagtebal wat in 2020 terugkeer vir die Olimpiese Somerspele 2020. Die Wêreld-bofbal-sagtebalkonfederasie se lede behou hulle die reg voor om hul nasionale spanne te organiseer en die spelers daarvan te verkies. Die eksklusiewe bevoegdheid van die WBSC en van sy lede in elke samestellende land om bofbal te sanksioneer en te reguleer is van toepassing in die 141 gebiede waarin die WBSC beskik oor 'n geassosieerde nasionale federasie. Gesprekke om die internasionale beheerliggame van bofbal en sagtebal te versmelt is geïnisieer deur 'n Memorandum van Verstandhouding waardeur die leiers van bofbal en sagtebal ooreengekom het om 'n gesamentlike bod te vorm om deel te vorm van die Olimpiese Somerspele 2020-program.
**Faisal II** (2 Mei 1935 - 14 Julie 1958) was van 1939 tot 1958 die laaste Irakse koning. Hy was 'n kleinseun van die beroemde koning Faisal I.

In 1939 volg hy sy vader koning Ghazi (1912-1939) op wat in 'n motorongeluk gesterf het.

As 'n tiener het Faisal skoolgegaan by Harrow Skool in die Verenigde Koninkryk saam met sy neef die latere Koning Hussein van Jordanië. Die seuns was maats en het klaarblyklik selfs beplan om hulle twee koninkryke saam te laat smelt om die bedreiging van militante pan-Arabiese nasionalisme teen te staan.

Tot met 2 Mei 1953 was Irak onder regentskap van Faisal se oom, Prins Abdullah (1913-1958). Selfs nadat hy meerjarig verklaar en ingehuldig is as koning van Irak bly die mag grootliks nog in die hande van Prins Abdullah.

In April 1941 word 'n staatsgreep deur pro-nasionalistiese offisiere onder leiding van Rasjid Ali geloods. Die staatsgreep word gesteun deur die antisemitiese en pro-nazistiese "Goue Vierkant"-organisasie. Die koning moes saam met sy moeder na Transjordanië vlug, maar kon na die onderdrukking van die staatsgreep met behulp van die Britte terugkeer.

Op 1 Februarie 1958 het Irak se buurstaat Sirië by President Gamal Abdel Nasser se Egipte aangesluit om die Verenigde Arabiese Republiek te vorm. In reaksie hierop het die twee Hasjimitiese koninkryke hul eie posisie versterk deur 'n soortgelyke alliansie te vorm. Twee weke later op 14 Februarie word die Arabiese Federasie van Irak en Jordanië gestig met Faisal, as die senior lid van die Hasjimitiese familie as die hoof van die staat.

Op 14 Julie 1958 loods nasionalistiese soldate 'n staatsgreep. Die koninklike villa in Bagdad waar Faisal met die koninklike familie woon, word deur die opstandige soldate bestorm. Bykans die totale koninklike familie word in die tuin byeen gedwing en vermoor, insluitende koning Faisal. Die lyk van die gehate Prins Abdullah word in triomf deur die strate gesleep en verbrand. Die omvang van die moorde op die koninklike familie het enige toekomstige terugkeer van 'n monargie in Irak vir alle praktiese rede onmoontlik gemaak.

Bibliografie leeswerk
---------------------

* Khadduri, Majid. *Independent Iraq, 1932–1958*. 2nd ed. Oxford University Press, 1960.
* Lawrence, T. E. *Seven Pillars of Wisdom*. Besoek op 14 Julie 2008
* Longrigg, Stephen H. *Iraq, 1900 to 1950*. Oxford University Press, 1953.
* Morris, James. *The Hashemite Kings*. London, 1959.
* De Gaury, Gerald. *Three kings in Baghdad, 1921-1958* (Hutchinson, 1961).
**The House on Mosfilmovskaya  
Дом на Мосфильмовской**  


---

**Verdiepings**  

51 + 34 (bogronds) +
3 (ondergronds)

---

**Opgerig**  

2006−2012
  


---

**Argitekte**  

Sergey Skuratov Architects

---

**Hoofkontrakteur**  

Svargo-groep, Moskou

---

**Strukturele ingenieur**  

Ivan Shipetin

---

**Meganiese en elektriese ingenieurswese en sanitasie**  

Alexander Kolubkov

---

**Opdraggewer en eienaar**  

VneshTorgBank

---

**Straatadres**  

Piriëwastraat 2  

Moskou 119285

---

***The House on Mosfilmovskaya*** (amptelike Engelse benaming; Russies: Дом на Мосфильмовской) is 'n wolkekrabber vir gemengde gebruik, bestaande uit twee torings, wat in Moskou se Mosfilmofskajastraat, naby die befaamde naamgewende Mosfilm-rolprentateljee en die Mossiesheuwels, opgerig is. Met 51 verdiepings (waarvan 46 met woonruimte) en 'n hoogte van 213 meter (Toring A) is dit een van die twintig hoogste geboue in die Russiese Federasie. Opvallende kenmerke is sy sigbetonstutte, die brandwerende *Alpolic*-aluminium-paneelstelsel van sy fasade met agt kleurskakerings wat uit Japan ingevoer is, en die spierwit Carrara-marmervoorkoms van die boonste verdiepings.

Die twee torings van die kompleks word deur twee parallele eenhede met agt verdiepings elk met mekaar verbind, met 'n gemeenskaplike atrium wat op natuurlike sonlig vir beligting steun. Die twee torings rus op drie ondergrondse verdiepings as basis met parkeerruimtes, winkelgeriewe, sportgeriewe en kantooreenhede. Daar is altesaam 556 woonstelle in die twee torings.

In 2010 het die projek opslae gemaak nadat die destydse Moskouse burgemeester Joeri Loezjkof beswaar teen die gebou se hoogte aangeteken en die verwydering van die twee boonste verdiepings geëis het. Volgens amptelike verklarings sou die boupermit geen voorsiening daarvoor gemaak het nie - 'n bewering wat die argitek Sergey Skuratov ontken het. Volgens hom het die twee verdiepings die son weerkaats en Loezjkof op sy gholfbaan belemmer. Hy is per presidensiële dekreet uit sy amp verwyder voordat die saak beslis kon word, en die projekbestuurders het voortgegaan met die boubedrywighede soos beplan.
'n Muurskildery by die ingang van 'n Weense moltreinstasie verwys na een van Falco se grootste treffers, *Amadeus*
**Falco** (\* 19 Februarie 1957 in Wene; † 6 Februarie 1998 naby Puerto Plata, Dominikaanse Republiek) was die verhoognaam van **Johann "Hans" Hölzel**, 'n Oostenrykse sanger en musikant van wêreldfaam, wat hy uit bewondering vir die DDR-skispringer Falko Weißpflog in 1977 gekies het. Sy treffer *Rock Me Amadeus* is tot vandag die enigste liedjie met Duitse lirieke wat boaan die Amerikaanse Billboard Hot 100-trefferlys gestaan het – 'n posisie wat Falco drie weke lank kon beklee. Met 20 miljoen album- en 40 miljoen enkelsnitverkope is Falco steeds die suksesvolste Oostenrykse sanger ooit.

Die sanger het oorspronklik 'n akademiese opleiding aan die Weense Jazz-konserwatorium begin, maar sy studies daar in 1976 gestaak. Vyf jaar later het Falco, wat onder meer deur David Bowie beïnvloed is en net soos dié Britse superster 'n tyd lank in Wes-Berlyn gebly het, sy deurbraak op die Europese musiekmark met die enkelsnit *Der Kommissar* bereik wat in die meeste lande boaan die trefferlys gestaan en selfs in Kanada goud behaal het. So groot sy sukses as sanger in die volgende jare ook was, het dit groot druk op 'n buitengewoon ambisieuse kunstenaar soos Falco geplaas. Hoë verwagtinge het oorgegaan tot 'n strewe na perfeksionisme, maar het ook 'n vrees by hom gewek om moontlik nie meer aan dié verwagtinge te kan voldoen nie.

Belangsteling in Falco se musiek het geleidelik afgeneem totdat hy in 1995 weer groot sukses met die enkelsnit *Mutter, der Mann mit dem Koks ist da* behaal het wat hy onder die pseudoniem *T>>MA* vrygestel het – 'n ou Berlynse treffer wat Falco in 'n tegnomusiekstyl bewerk het. 1996 het Falco hom in die Dominikaanse Republiek gevestig om aan nuwe projekte te werk. Falco se ontydige dood in 'n motorongeluk in 1998 in dié Karibiese land, waar hy 'n klankateljee ingerig het, bly tot vandag toe raaiselagtig, maar met inagneming van die omstandighede was dit geen selfmoord nie, soos deur sommige verslaggewers beweer is. Al het die amptelike lykbeskouingverslag bepaal dat die sanger onder die invloed van kokaïen en drank bestuur het, het Falco se voertuig met 'n bus gebots wat teen 'n buitensporige spoed van meer as 100 km per uur gery het. Die sanger is blykbaar op slag dood.

### Falco-restaurant in Wene

Op 19 Februarie 2019 het 'n restaurant (met kroeg en klub), wat aan Falco gewy is, sy deure in Wene geopen.
X-straal van 'n persoon wat aan tuberkulose ly, wat die oorspronklike rede vir die stigting van die Roseacres-hospitaal was.
Die **Roseacres-hospitaal** of te wel **Life Roseacres-hospitaal** is ’n privaathospitaal geleë in die voorstad Primrose, in die oostelike gedeelte van Johannesburg, Suid-Afrika. Dit is 'n lid van die Life Healthcare Group, een van die grootste private hospitaalgroepe in Suid-Afrika, wat meer as 60 akute fasiliteite regoor die land bedryf. Dit het 128 beddens en 4 teaters en sluit 'n radiologiefasiliteit in, met 'n reeks diagnostiese toerusting, insluitend CT-skandeerder, algemene x-strale, mammografie, fluoroskopie, intervensionele prosedures, ultraklank, Doppler en Panorex ('n skanderende tandheelkundige X-straal). Dit het ook 'n 6-bed algemene intensiewe sorgeenheid, 'n 8-bed hoësorgeenheid, en 'n wondkliniek. Die 'n 15-bed kraameenheid is in 2017 opgeknap.

Dienste
-------

Roseacres-hospitaal bied 'n omvattende lys van mediese dienste aan. Gedurende die inperkingstydperk van die COVID-pandemie het die hospitaal voortgegaan om sy dienste aan te bied. Die dienste sluit in:

* Oor-neus-keel chirurgie
* Algemene chirurgie
* Verloskunde en ginekologie
* Interne medisyne
* Onkologie
* Oftalmiese chirurgie
* Ortopediese chirurgie
* Pediatrie
* Patologie
* Plastiese en rekonstruktiewe chirurgie
* Kaak- en mondchirurgie
* Rumatologie
* Psigiatrie
* Radiologie
* Urologie

Geskiedenis
-----------

Roseacres-hospitaal het begin as 'n hospitaal vir mynwerkers wat aan tuberkulose ly, en is in 'n psigiatriese eenheid omskep voordat dit die algemene hospitaal vir die gebied geword het. Die hospitaal het in 1976 na nuwe fasiliteite op Main Reef-weg naby die Primrose-begraafplaas in Simmerfield verskuif. Hulle het hierdie perseel tot 2003 beset. Veiligheidskwessies het gelei tot die verskuiwing van die hospitaal na 'n nuwe gebou, sy huidige ligging, wat teen 'n koste van R30 miljoen gebou is.

Omstredenheid
-------------

Tweelinge wat in November 2019 gebore is, is ’n maand later dood aan ’n karbapenem-weerstandige Enterobacteriaceae-infeksie wat die ouers glo hulle by Life Roseacres-hospitaal opgedoen het. Die situasie is ingewikkeld deurdat die babas na die Netcare Clinton-hospitaal oorgeplaas is nadat hulle siek was maar voordat die KWE-infeksie bevestig is.

Hierdie tipe virus het in Januarie 2020 die lewens van 10 babas by die Tembisa-hospitaal geëis.
Church Row, met die ingangshek tot die ou kerkhof
**Hampstead** [ˈhæmpstɪd of -stɛd], algemeen bekend as **Hampstead Village**, is 'n stadsdeel van Londen, Engeland, sowat 4 myl of 6,4 km noordwes van Charing Cross. Hampstead, wat deel uitmaak van die Londense distrik Borough of Camden, het oor die eeue heen sy dorpskarakter bewaar. Skoon lug en die uitsig, wat 'n mens van hier af oor die stadsgebied en tot by die heuwellandskap van Surrey het, maak van Hampstead 'n gewilde woonplek. Hier is van die duurste eiendomme in die Britse hoofstad geleë, en die getal miljoenêrs, wat hier woonagtig is, is groter as in enige ander gebied in die Verenigde Koninkryk.

In die Tudor-tydperk het welvarende koopmanne hulle hier begin vestig, en in die 18de eeu was die gebied so gewild soos Islington. Sy rustige ligging buite die woelige middestad van Londen en die mineraalbronne, wat hier ontspring, het van Hampstead 'n elegante ontspanningsplek en herstellingsoord gemaak. Die lys van bekende inwoners sluit die staatsman William Pitt en die skrywers Robert Louis Stevenson en John Galsworthy in. *Keats House*, die woning van die Romantiese digter John Keats, is hier geleë.

Naas literêre persoonlikhede word Hampstead vandag ook met ander kunstenaars, musici, intellektueles en liberales verbind. Hampstead Heath, 'n uitgestrekte heuwelagtige parklandskap, is een van die bekendste groen ruimtes in Londen.

Vervoer
-------

Hampstead se moltreinstasie
Word slegs in noodsituasies aanbeveel: Hampstead-moltreinstasie se trap wat op die straat uitloop
'n Groot busterminus, Hampstead Heath, is in South End Green geleë. Die belangrikste gereelde busdiens is Roete 24 wat die gebied al meer as 100 jaar lank met die West End, Victoria en Grosvenor Road in Pimlico verbind. Hampstead word tans deur die Londense Busroetes 24, 46, 168, 210, 268, 603, C11 en N5 bedien.

### Naaste moltreinstasies

Die naaste moltreinstasies is Hampstead en Belsize Park op die Noordelike lyn (*Northern line*), en Swiss Cottage en Finchley Road op die Jubileumslyn (Jubilee line). Alle stasies is in Travelcard Zone 2 geleë. Hampstead, weens die heuwelagtige terrein een van die diepste ondergrondse stasies van Londen se moltreinnetwerk waarvan die platvorms per hysbak bereik kan word, is op die grens tussen Travelcard Zone 2 en 3 geleë.

### Naaste treinstasie

Die Hampstead Heath-treinstasie is in South End Green geleë. Daar is 'n tweede stasie, Finchley Road & Frognal, aan die westelike kant van Hampstead. Albei stasies maak deel uit van die London Overground-netwerk.
**Keiser Wu van Han** (in tradisionele Sjinees 漢武帝, in vereenvoudigde Sjinees 汉武帝, in Pinyin **Hàn Wǔdì**, \* 10 Augustus 156 v.C.; † 29 Maart 87 v.C.) was een van die beduidendste heersers in China. Hy is as **Liu Che** (劉徹) gebore en het as keiser van die Han-dinastie 54 jaar lank, tussen 141 en 87 v.C. oor die land geregeer.

Han Wudi het reeds van sy vader Han Jingdi, wat die rebellie van die "Sewe Koninkryke" (dit wil sê ou leenmanne) in 154 v.C. onderdruk het, 'n volledig gesentraliseerde staat oorgeneem wat in provinsies verdeel en danksy 'n gematigde beleid gestabiliseer is.

Die keiser het die Konfusianisme omstreeks 135 v.C. tot staatsfilosofie verhef - toekomstige amptenare is in hierdie filosofie opgelei en was verplig om dit toe te pas. Nogtans het Han Wudi self ook onder die invloed van taoïstiese alchemie gekom en onder meer offers aan Laozi se geboorteplek gebring. Albei filosofieë het hewig meegeding om die leidende wysbegeerte aan die Chinese keiserhof te word, waarby die Taoïsme byvoorbeeld deur die keiserlike weduwee Dou ondersteun. Ná haar afsterwe het dit sy sterk posisie egter ingeboet. Gedurende Wudi se regeringstydperk het omstreeks 120 v.C. ook die eerste Boeddhistiese monnike na China gekom. Hul godsdiens is eers in 65 n.C. deur keiser Han Mingdi amptelik erken. 

Die oorloë, wat onder keiser Han Wudi gevoer is, was die mees grootskaalse in die keiserlike geskiedenis van China. Oorlogshandelinge het vanuit die Tarim-bekken tot in die Ferghana-vallei (102/101 v.C.), in Korea (108 v.C.) en in die suide van China in 'n aantal huidige provinsies (in 111 v.C. is Kanton ingeneem) tot in Viëtnam plaasgevind. Die militêre oorwinnings in die suide was langdurig en het sowel tot die konsolidering van die Chinese Ryk asook 'n bevolkingsaanwas gelei. As gevolg van die militêre operasies en handelsbetrekkinge het die Sjinese vir die eerste keer met die Parthers, 'n volk in die gebied van die huidige Iran, in aanraking gekom. Die Chinese wêreldbeeld het in hierdie tydperk duidelik verander.

Die omvattende buitelandse beleid, wat Wudi opgestel het, het nogtans pynlike keuses soos belastingverhogings en die vestiging van staatsmonopolies behels. Beduidende ekonomiese sektore soos yster en sout is vanaf 117 v.C. sowat 'n eeu lank deur die staat beheer - 'n idee wat later nog eens in die regeringstydperk van die Tang-dinastie opgeneem is. Han Wudi se belastingbeleid moet in samehang gesien word met die privatisering van grondbesit - 'n ontwikkeling waaruit veral welvarende gesinne in die provinsies voordeel getrek het en wat nie net die maatskaplike ewewig versteur het nie, maar ook die geleidelike agteruitgang van die dinastie ingelui het.

Teen die einde van Wudi se regeringstyd het 'n magstryd in die keiserlike gesin tussen Li en Wei ontwikkel. Kroonprins Liu Ju het in opstand teen die keiserlike mag gekom, is egter verslaan. Sy moeder, keiserin Wei, is in 91 v.C. gedwing om selfmoord te pleeg. Voor sy afsterwe het Han Wudi drie regente bepaal wat namens sy minderjarige seun Fuling opgetree het. Fuling het sy vader as keiser Han Zhaodi opgevolg.
**Kepler-11** is ’n ster baie soos die Son, maar effens groter, in die sterrebeeld Swaan. Dit is sowat 2 000 ligjare (613 parsek) van die Aarde af. Dit is binne sigafstand van Nasa se Kepler-ruimteteleskoop. Op 2 Februarie 2011 is aangekondig die planetêre stelsel is van die mees kompakte stelsels wat nog ontdek is. Dit was die eerste ster met ses planete wat ontdek is. Al die planete is groter as die Aarde, met die grootstes omtrent so groot soos Neptunus.

Geskiedenis
-----------

Kepler-11 en sy planete is deur Nasa se Kepler-ruimtetuig ontdek. Dié tuig soek na sterre wat ’n verdowwing ondergaan. Dié verdowwing kan ’n teken wees van planete wat voor die ster verbybeweeg soos van die Aarde af gesien kan word. Kepler-11 was die eerste planeet wat ontdek is met meer as drie planete wat voor hom verbybeweeg.

Kepler-11 is na die Kepler-sending genoem; dit is die elfde ster wat deur Kepler ontdek is wat bevestigde planete het. Die planete is (in volgorde van die ster af): Kepler-11b, Kepler-11c, Kepler-11d, Kepler-11e, Kepler-11f en Kepler-11g.

Ster se eienskappe
------------------

Kepler-11 is ’n G-tipe ster met ongeveer 95% van die massa en 110% van die radius van die Son. Dit het ’n oppervlaktemperatuur van sowat 5 680 kelvin en is 8 miljard jaar oud. (Die Son is sowat 4,6 miljard jaar oud en het ’n oppervlaktemperatuur van 5 778 kelvin.)

Die skynbare magnitude van die ster is 13,7 en daarom kan dit nie met die blote oog gesien word nie.

Planetêre stelsel
-----------------

Al ses sterre beweeg voor die ster verby, soos van die Aarde af gesien. Die geraamde massa van planete Kepler-11b tot Kepler-11f stem ooreen met dié tussen die Aarde en Neptunus. Almal se geraamde digthede is laer as dié van die Aarde en dit dui daarop dat nie een van hulle dieselfde samestelling as die Aarde het nie. Dit lyk of planete Kepler-11d, e en dalk f ’n atmosfeer van heelwat waterstof het, terwyl b en c waarskynlik ’n aansienlike hoeveelheid ys bevat, asook óf waterstof óf helium óf albei.

Die stelsel is een van die kompakste stelsels bekend; die wentelbaan van Kepler-11b tot Kepler-11f sal maklik pas binne die wentelbaan van Mercurius, met Kepler-11g nie veel verder nie. Tog is daar aanduidings dat die stelsel oor miljarde jare stabiel kan bly.

Daar kan nog sterre in die stelsel wees wat nie voor die ster verbybeweeg nie, maar hulle sal nie op dieselfde manier as die ander opgespoor kan word nie.



Die Kepler-11-stelsel| Planeet of skyf(vanaf ster) | Massa | Halwe lengteas(AE) | Wentelperiode(dae) | Eksentrisiteit | Baanhelling(°) | Radius |
| --- | --- | --- | --- | --- | --- | --- |
| **b** | 4,3 (2,3 – 6,5) M⊕ | 0,091 | 10,30375 | 0 | — | — |
| **c** | 13,5 (7,4 – 18,3) M⊕ | 0,106 | 13,02502 | 0 | — | — |
| **d** | 6,1 (4,4 – 9,2) M⊕ | 0,159 | 22,68719 | 0 | — | — |
| **e** | 8,4 (6,5 – 10,9) M⊕ | 0,194 | 31,9959 | 0 | — | — |
| **f** | 2,3 (1,1 – 4,5) M⊕ | 0,25 | 46,68876 | 0 | — | — |
| **g** | <300 M⊕ | 0,462 | 118,37774 | 0 | — | — |

  
Relatiewe grootte en posisie van die ses planete van Kepler-11, in vergelyking met die binneste sonnestelsel.
**Frederik V** (31 Maart 1723 - 14 Januarie 1766) was van 1746 tot met sy dood koning van Denemarke en Noorweë en Hertog van Sleeswyk-Holstein. Hy was die seun van koning Christiaan VI en Sophia Magdalene van Brandenburg-Kulmbach.

Lewe
----

Christiaan VI en sy vrou was diep gelowig en Frederik het ’n streng godsdienstige opvoeding gehad. Hoewel hy nie ongevoelig teenoor godsdiens was nie, het hy ’n hedonis geword wat die plesiere van die lewe soos wyn en vroue geniet het.

Frederik se plesierige lewe het die onderhandelings vir ’n huweliksmaat bespoedig; hy is op 11 Desember 1743 getroud met Louise, dogter van koning George II van Groot-Brittanje. Hulle het ses kinders gehad, waarvan een doodgebore is. Hy het egter vele verhoudings gehad en by een ander vrou nog vyf kinders gehad.

Op 6 Augustus 1746 is sy pa dood en hy het die troon bestyg. Frederik se persoonlike invloed was beperk. Sy lewe is deur alkoholisme gekenmerk en die grootste deel van sy regering is deur bekwame ministers waargeneem. Hulle het gesorg vir die vooruitgang van die handel en het Denemarke uit die Europese oorloë gehou. In dieselfde tyd is ’n skool vir arm seuns gestig en die land se eerste lotery begin. Albei bestaan vandag nog. Kuns en wetenskap het ook tydens Frederik se bewind gedy en hoewel hy nie self in kultuursake belanggestel het nie, het die publiek vryheid van uitdrukking geniet wat onbekend was onder Christiaan VI se bewind. 

Louise is skielik op 19 Desember 1751 oorlede en dit het ’n groot impak op die hoflewe gehad omdat sy so gelief was. Sy was in dié tyd swanger met haar sesde kind, wat saam met haar dood is. Op 8 Julie 1752 is Fredrik weer getroud, met Juliana Maria van Brunswyk-Wolfenbüttel. Sy was nie baie gewild nie weens haar rigiede Duitse etiket, wat heeltemal verskil het van dié van die Engelse Louise. 

Hul bekendste kind was prins Frederik, wat weer die pa was van koning Christiaan VIII van Denemarke en die oupa van Louise van Hesse, die toekomstige koningin van Denemarke.

In 1760 het Frederik sy been in ’n dronkenskapvoorval gebreek en dit het hom verswak. Hy is in die ouderdom van 42 oorlede, ná ’n bewind van 20 jaar.
**Wals** het betrekking op die vorming van metaalblokke en -stawe tussen swaar rollers. Hierdeur word plate, ronde stawe, pype en allerlei profielstawe gevorm. Wals, soos smee, stuik, ensovoorts, behoort tot die plastiese vormingstegnieke. Dit word toegepas by metale en ander materiale wat onder druk permanent gevorm word. 

Omdat metale dikwels by hoë temperature gewals word, word die walse gewoonlik reg agter die smeltoonde ingerig. Die walse lewer ronde stawe, balke, profielstawe, plate en pype in standaardafmetings en word in die metaalbedryf tot ander produkte verwerk. Spesifieke profiele word soms in kleiner, gespesialiseerde walse gevorm, hoewel dit ook met groter, verstelbare walse gedoen kan word. Die eerste, ligte walse het reeds in die 16e eeu in gebruik gekom en is deur water- of windkrag aangedryf. 

Swaar walse, wat deur stoomenjins aangedryf is, is van die einde van die 18e eeu af in Engeland gebou. By ArcelorMittal South Africa, voorheen Yskor se staalwerke (Pretoria, Vanderbijlpark en Newcastle) word staalblokke eers vooraf tot sogenaamde voorblokke en platblokke gewals voordat dit verder verwerk word. Voorblokke is naastenby vierkantig en platblokke reghoekig. Die gietblokke wat tot voorblokke gewals word, het 'n massa van ongeveer 7 ton en platblokgietblokke ŉ massa van 28 ton. 

Walse bestaan oor die algemeen uit 2 groepe: die wat ontwerp is vir plat produkte soos plate, fynplate en bande, en die vir profielprodukte soos spoorstawe, kanaal- en hoekyster, ensovoorts. Profielprodukte word uit voorblokke en knuppels vervaardig. Die voorblokke is groot halfvoltooide stawe wat bedoel is vir swaar- en middelslagprofiele en -stawe. Knuppels is klein halfvoltooide stawe wat bedoel is vir ligte profielprodukte, ligte stawe en walsdraad.

Plate
-----

Plate wat uit voorblokke gewals word, se diktes wissel tussen 4 en 50 mm, die wydtes tussen 300 en 3 000 mm en die lengtes tussen 1 en 21 m. *Fynplaat* is die term wat deur Yskor gebruik word vir plaat met diktes van 1,6 tot 12 mm en wydtes tussen 600 en 1 800 mm. *Band* is plaat wat op rolle gedraai word, en *smalband* is bande met wydtes van minder as 600 mm. Om warmgewalste band te vervaardig, word platblokke eers tot die walstemperatuur herverhit en skoongemaak. 

Die blokke word dan gewals en kom as warmgewalste band te voorskyn. Dit geskied teen ŉ tempo van 700 tot 900 m per minuut. Die band loop dan onder watersproeiers deur om tot 'n bepaalde roltemperatuur afgekoel te word. Daarna word dit outomaties in rolle gewikkel. Die band word op skerbane in wydtes gesny vir die vervaardiging van produkte soos brandstof- en oliedromme, motorbakwerk, yskaste, stowe, en dies meer. Smal band word hoofsaaklik vir die vervaardiging van pype en silinders gebruik.

Bronnelys
---------

* Wêreldspektrum, 1982, ISBN 0908409702, volume 29, bl. 46, 47
**Frederik I** (7 Oktober 1471 – 10 April 1533) was die koning van Denemarke en Noorweë. Hy was die tweede laaste Rooms-Katolieke monarg van Denemarke; latere konings het Lutheranisme aangehang nà die Protestantse Hervorming. As koning van Noorweë was Frederik uniek in die opsig dat hy nooit die land besoek het en nooit as koning gekroon is nie. Daarom was sy titel "Koning van Denemarke, die Vende en die Gote, verkose koning van Noorweë".

Lewe
----

Frederik was die jongste seun van die eerste Oldenburg-koning, Christiaan I van Denemarke, Noorweë en Swede. Kort ná sy pa se dood is die minderjarige Frederik in 1482 verkies tot medehertog van Sleeswyk en Holstein; die ander medehertog was sy oudste broer, koning Hans van Denemarke. In 1490, toe Frederik meerderjarig word, is die twee hertogdomme onder die broers verdeel.

Toe Hans sterf, het ’n groep adellikes die troon aan Frederik aangebied, maar hy het dit van die hand gewys omdat hy regtens geglo het die meeste Deense adellikes sou lojaal aan sy broerskind Christiaan wees. In 1523 is Christiaan II, die koning van Denemarke, Noorweë en Swede, deur sommige adellikes gedwing om te abdikeer en Frederik het die troon bestyg as koning Frederik I. Daarna het hy steeds die meeste van sy tyd by Gottorp, ’n kasteel en landgoed in die stad Sleeswyk, deurgebring.

Frederik het ’n sentrale rol gespeel in die verspreiding van Lutheranisme in Denemarke. In sy kroningsmanifes is hy die beskermheer van Rooms-Katolisisme in Denemarke gemaak. In dié rol het hy sy reg uitgeoefen om Rooms-Katolieke biskoppe in die land te kies. Christiaan II was onverdraagsaam teenoor Prostestantse leringe, maar Frederik was meer positief ingestel. Hy het byvoorbeeld opdrag gegee dat Lutherane en Rooms-Katolieke hul kerke deel en die eerste publikasie van die Bybel in Deens aangemoedig. In 1526, toe arrestasie en ’n verhoor die Lutherse hervormer Hans Tausen in die gesig staar weens kettery, het Frederik hom as sy persoonlike kapelaan aangestel om aan hom immuniteit te verskaf.

Tydens sy bewind het Frederik ’n oorlog tussen die Protestante en Rooms-Katolieke voorkom. In 1532 het hy Christiaan II, wat sy politieke terugkeer in Noorweë probeer bewerkstellig het, in hegtenis laat neem. Frederik is op 10 April 1533 in Gottorp in die ouderdom van 61 oorlede. Ná sy dood het die spanning tussen die Protestante en Rooms-Katolieke toegeneem en eindelik gelei tot die Grawevete (*Grevens Fejde*).